CELEX: 32021R2192
Language: el
Date: 2021-12-13 00:00:00
Title: Εκτελεστικός κανονισμός (ΕΕ) 2021/2192 του Συμβουλίου της 13ης Δεκεμβρίου 2021 για την εφαρμογή του άρθρου 21 παράγραφος 2 του κανονισμού (ΕΕ) 2016/44 σχετικά με περιοριστικά μέτρα λόγω της κατάστασης στη Λιβύη

13.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 445/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/2192 ΤΟΥ ΣΥΜΒΟΥΛΙΟΥ
         της 13ης Δεκεμβρίου 2021
         για την εφαρμογή του άρθρου 21 παράγραφος 2 του κανονισμού (ΕΕ) 2016/44 σχετικά με περιοριστικά μέτρα λόγω της κατάστασης στη Λιβύη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/44 του Συμβουλίου, της 18ης Ιανουαρίου 2016, σχετικά με περιοριστικά μέτρα λόγω της κατάστασης στη Λιβύη και για την κατάργηση του κανονισμού (EE) αριθ. 204/2011 (1), και ιδίως το άρθρο 21 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 18 Ιανουαρίου 2016, το Συμβούλιο εξέδωσε τον κανονισμό (ΕΕ) 2016/44.
                  
               
                     (2)
                  
                  
                     Στις 14 Οκτωβρίου 2020 το Συμβούλιο εξέδωσε την εκτελεστική απόφαση (ΚΕΠΠΑ) 2020/1483 (2) και τον εκτελεστικό κανονισμό (ΕΕ) 2020/1481 (3) του Συμβουλίου, με τα οποία καταχωρίστηκε ένα πρόσωπο που εμπλέκεται σε πράξεις οι οποίες απειλούν την ειρήνη, την ασφάλεια ή τη σταθερότητα της Λιβύης και έχει στενούς δεσμούς, μεταξύ άλλων οικονομικούς, με την ομάδα Wagner.
                  
               
                     (3)
                  
                  
                     Στα συμπεράσματά του της 24ης και 25ης Ιουνίου 2021, το Ευρωπαϊκό Συμβούλιο επιβεβαίωσε την προσήλωσή του στη διαδικασία σταθεροποίησης της Λιβύης υπό την αιγίδα των Ηνωμένων Εθνών και ζήτησε να σημειωθεί πρόοδος όσον αφορά τον υπό την ευθύνη της Λιβύης πολιτικό διάλογο χωρίς αποκλεισμούς και να αποχωρήσουν χωρίς καθυστέρηση όλες οι ξένες δυνάμεις και οι μισθοφόροι.
                  
               
                     (4)
                  
                  
                     Το Συμβούλιο εξακολουθεί να ανησυχεί για την κατάσταση στη Λιβύη και ιδίως για πράξεις που απειλούν την ειρήνη, την ασφάλεια ή τη σταθερότητα της χώρας.
                  
               
                     (5)
                  
                  
                     Στο πλαίσιο αυτό, ένα πρόσωπο που εμπλέκεται σε τέτοιες πράξεις θα πρέπει να προστεθεί στον κατάλογο των προσώπων και οντοτήτων που υπόκεινται σε περιοριστικά μέτρα, ως έχει στο παράρτημα ΙΙΙ του κανονισμού (ΕΕ) 2016/44.
                  
               
                     (6)
                  
                  
                     Το παράρτημα III του κανονισμού (ΕΕ) 2016/44 θα πρέπει επομένως να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα III του κανονισμού (ΕΕ) 2016/44 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 12 της 19.1.2016, σ. 1.
         
            (2)  Εκτελεστική Απόφαση (ΚΕΠΠΑ) 2020/1483 του Συμβουλίου της 14ης Οκτωβρίου 2020 για την εφαρμογή της απόφασης (ΚΕΠΠΑ) 2015/1333 σχετικά με περιοριστικά μέτρα λόγω της κατάστασης στη Λιβύη (ΕΕ L 341 της 15.10.2020, σ. 16).
         
            (3)  Εκτελεστικός κανονισμός (ΕΕ) 2020/1481 του Συμβουλίου, της 14ης Οκτωβρίου 2020, για την εφαρμογή του άρθρου 21 παράγραφος 2 του κανονισμού (ΕΕ) 2016/44 σχετικά με περιοριστικά μέτρα λόγω της κατάστασης στη Λιβύη (ΕΕ L 341 της 15.10.2020, σ. 7).
      
      
         
            ΠΑΡΑΡΤΗΜΑ
            Στο παράρτημα ΙΙΙ του κανονισμού (ΕΕ) 2016/44 υπό τον τίτλο «Α. Πρόσωπα», προστίθεται η ακόλουθη καταχώριση:
            
               
                            
                        
                        
                           Ονοματεπώνυμο
                        
                        
                           Αναγνωριστικά στοιχεία
                        
                        
                           Λόγοι
                        
                        
                           Ημερομηνία καταχώρισης
                        
                     
                           «23.
                        
                        
                           KUZNETSOV, Aleksandr (Alexander) Sergeevich
                           (Александр Сергеевич КУЗНЕЦОВ)
                        
                        
                           Θέση(-εις): Διοικητής του 1ου Λόχου Επιθέσεων και Αναγνωρίσεων της ομάδας Wagner
                           Κωδικό όνομα: Ratibor
                           Ημερομηνία γέννησης: 8 Οκτωβρίου 1977
                           Τόπος γέννησης: Nikolskoye, πρώην ΕΣΣΔ (νυν Ρωσική Ομοσπονδία)
                           Ιθαγένεια: ρωσική
                           Αναγνωριστικός αριθμός ταυτότητας ομάδας Wagner: M-0271
                           Φύλο: άρρεν
                        
                        
                           Ο Aleksandr Sergeevich Kuznetsov ανήκει στη δομή διοίκησης της ομάδας Wagner, μιας ιδιωτικής στρατιωτικής οντότητας χωρίς νομική προσωπικότητα με έδρα τη Ρωσία. Ανέλαβε τη διοίκηση του 1ου Λόχου Επιθέσεων και Αναγνωρίσεων της ομάδας Wagner το 2014. Τραυματίστηκε τον Σεπτέμβριο του 2019 στη Λιβύη, ενώ μαχόταν στο πλευρό του Εθνικού Απελευθερωτικού Στρατού της Λιβύης (NLA) ως διοικητής των στρατιωτικών στελεχών της ομάδας Wagner. Μέσω της θέσης και των ενεργειών του, ο Kuznetsov είναι υπεύθυνος για τις δραστηριότητες της ομάδας Wagner που απειλούν την ειρήνη, τη σταθερότητα και την ασφάλεια της Λιβύης.
                        
                        
                           13.12.2021»